Man vind dogter (15) se lyk in motorhuisArgieffoto ŉ Pa van Edendale buite Pietermaritzburg het Saterdagmiddag op sy 15-jarige dogter se liggaam in die gesin se motorhuis afgekom. Werner Vermaak, woordvoerder van ER24, het gesê paramedici is omstreeks 14:30 na die huis ontbied. Familielede het hulle buite die huis ingewag en na die motorhuis geneem waar die jong meisie se liggaam gelê het. “Die meisie het ŉ koeëlwond aan haar maag gehad en het geen tekens van lewe getoon nie. Daar was ongelukkig niks wat ons vir haar kon doen nie en sy is op die toneel dood verklaar,” het Vermaak gesê. ŉ Vuurwapen het langs die meisie gelê. Kapt. Nqobile Gwala, woordvoerder van die polisie, het aan Maroela Media bevestig dat ŉ geregtelike doodsondersoek gedoen word. ŉ Saak van versuim om ŉ vuurwapen te beveilig word ook ondersoek.